Oscars 2018: Hier is die benoemingsSam Rockwell en Frances McDormand in Three Billboards Outside Ebbing, Missouri. (Foto: Merrick Morton/Fox Searchlight via AP) Die benoemings vir die 90ste Oscar-toekennings is bekendgemaak en die flieks The Shape of Water, Lady Bird en Three Billboards Outside Ebbing, Missouri het skoonskip gemaak. Guillermo del Toro se uitbundinge monster-romanse The Shape of Water het 13 nominasies ontvang, onder meer vir beste regisseur, beste kinematografie en beste oorspronklike draaiboek. Sally Hawkins is vir beste aktrise vir dié fantasiefliek benoem, terwyl Richard Jenkins en Octavia Spencer onderskeidelik vir beste mans- en vrouebyspelers benoem is. Greta Gerwig het geskiedenis gemaak deur die vyfde vrou te word om vir beste regisseur genomineer te word vir Lady Bird. Die nadraai van die bewerings van seksuele wangedrag in Hollywood het die fokus spesifiek op die kategorie vir beste regisseur geplaas, wat vir baie ŉ simbool van die geslagsongelykheid in die filmbedryf is. Gerwig volg in die voetspore van Lina Wertmuller, Jane Campion, Sofia Coppola and Kathryn Bigelow, die enigste wenner in dié kategorie vir The Hurt Locker in 2010. Rachel Morrison van Mudbound het ook geskiedenis gemaak as die eerste vrou wat genomineer is vir beste kinematografie. Saoirse Ronan en Greta Gerwig van Lady Bird. (Foto: Merie Wallace/A24 via AP) Benewens beste regisseur en oorspronklike draaiboek vir Gerwig spog Lady Bird met nog drie benoemings. Saoirse Ronan is genomineer vir beste aktrise in ŉ hoofrol. Laurie Metcalf, wat beter bekend is as Sheldon Cooper se ma in die komediereeks The Big Bang Theory, is ook genomineer vir beste vrouebyspeler. Die immergroen aktrise Meryl Streep het haar 21ste Oscar-benoeming ontvang vir beste aktrise in ŉ hoofrol vir haar vertolking van Washington Post-uitgewer Katherine Graham in The Post. Sy is saam met Sally Hawkins (The Shape of Water), Saoirse Ronan (Lady Bird), Margot Robbie (I, Tonya) en Frances McDormand (Three Billboards Outside Ebbing, Missouri) in dié kategorie benoem. Three Billboards Outside Ebbing, Missouri het altesaam sewe nominasies ontvang. Sam Rockwell en Woody Harrelson ding albei mee in die kategorie vir beste mansbyspeler. Die fliek is ook genomineer vir beste oorspronklike musiek en beste oorspronklike draaiboek. Terwyl al die voorlopers vir die toekennings almal hul nominasies ontvang het, was daar ook ŉ paar verrassings. Christopher Plummer, wat vir Kevin Spacey vervang het in die Ridley Scott-fliek All the Money in the World, is genomineer in die kategorie vir beste mansbyspeler. Spacey is deur Plummer vervang nadat eersgenoemde van seksuele wangedrag beskuldig is. Plummer is in die ouderdom van 88 glo die oudste akteur wat vir ŉ Oscar benoem is. James Franco, wat met die Golden Globe vir beste akteur in ŉ hoofrol weggestap het vir The Disaster Artist, is nie genomineer nie. Franco is ná afloop van die Golden Globe-toekennings skerp gekritiseer nadat hy ook van seksuele wangedrag beskuldig is. Denzel Washington (Roman J. Israel, Esq.) is saam met veteraanakteurs Daniel Day-Lewis (Phantom Thread) en Gary Oldman (Darkest Hour) asook die nuwelinge Daniel Kaluuya (Get Out) en Timothée Chalamet (Call Me By Your Name) genomineer vir beste akteur in ŉ hoofrol. Timothée Chalamet in Call Me By Your Name. (Foto: Sony Pictures Classics via AP) Chalamet (22) is glo die jongste akteur wat vir ŉ Oscar in dié kategorie benoem is sedert die 19-jarige Mickey Rooney in 1940 benoem is vir Babes in Arms. Suid-Afrika is ook vanjaar deur die Oscar-beoordelaarspaneel raakgesien. Die animasie-kortfliek Revolting Rhymes, wat op die bekende Roald Dahl-boek gebaseer is, is deur die Kaapse filmspan Triggerfish gemaak. Die fliek is genomineer vir beste animasie-kortfliek. Die beeldjies word op 4 Maart by die Dolby-teater in Los Angeles, Kalifornië uitgedeel. Hier volg ŉ volle lys van die nominasies: Beste algehele fliek Beste akteur Beste aktrise Beste mansbyspeler Beste vrouebyspeler Beste regisseur Beste buitelandse fliek Beste animasiefliek Beste animasie-kortfliek Beste aangepaste draaiboek Beste oorspronklike draaiboek Beste kinematografie Beste kostuumontwerp Beste grimering en haarstilering Beste oorspronklike klankbaan Beste dokumentêre rolprent Beste dokumentêre kortfliek Beste redigering Beste oorspronklike temaliedjie Beste produksieontwerp Beste aksie-kortfliek Beste klankredigering Beste klankvermenging Beste visuele effekte